Jan Rabie & Marjorie Wallace Skrywersbeurs vir 2020 toegeken aan Valda Jansen | LitNet
LitNet Boeke en skrywers 2019-11-14
Professor Tyrone Pretorius, rektor en vise-kanselier van die Universiteit van Wes-Kaapland (UWK), kondig graag aan dat die Jan Rabie & Marjorie Wallace Skrywersbeurs vir 2020 aan Valda Jansen toegeken word. Die beurs beloop R430 000 en is ’n toekenning wat spruit uit ŉ bemaking van wyle Marjorie Wallace ter ondersteuning van kreatiewe skryfkuns in Afrikaans.
“Die Jan Rabie en Marjorie Wallace-beurs is die grootste toekenning vir die aanmoediging van skeppende skrywers in ons land en getuig van Rabie en Wallace se visie en ruimhartigheid van gees,” bevestig Pretorius.
’n Beurskomitee bestaande uit kundiges in die skrywerswêreld, het eenparig besluit op Jansen se aansoek. Altesame 24 aansoeke is ontvang en die komitee was diep onder die indruk van die diverse stemme, genres en skryfervaring van die aansoekers. Hulle was dit eens oor die hoë gehalte van die aansoeke as ’n hernude bevestiging van die lewenskragtigheid en talent binne die Afrikaanse skrywersgemeenskap.
Jansen se voorstel vir haar voorgenome roman sentreer rondom drie vroue uit drie tydperke en generasies wat elkeen op besondere wyse reageer op die heersende diskoerse van hulle tyd. In die proses bring Jansen miskende geskiedenisse na die oppervlak. Van die kwessies wat sy aansny, is taal en identiteit asook die problematiek van inheemse mense se aandeel aan die geskiedenis en hul bydrae tot kultuurerfenisse. “Dit kan ’n treffende en tydige Afrikaanse roman wees wat lig werp op hierdie komplekse kwessies,” het een van die komiteelede gesê.
Helena L. Greyling
2019-11-15 at 11:46
Hoe gemaak om aansoek te doen vir hierdie beurs?